Saru-president vaar uit teen transformasie-kritiekOregan Hoskins. Foto: Saru/Facebook “Een-en-dertig trotse Suid-Afrikaners, hul afrigter en bestuurspan klim Vrydag op ‘n vlug na Londen om op ‘n groot avontuur te gaan, met een doel voor oë: om die Rugbywêreldbeker terug te bring vir hul mede-Suid-Afrikaners,” begin Hoskins sy brief. Hy sê verder nie een van die spelers het homself gekies vir die span nie. “Tog is daar diegene wat hulle teëspoed en selfs mislukking toewens as ŉ vorm van protes teen rugby en dit wat hulle as ons transformasierekord beskou.” Volgens Hoskins het transformasie in rugby sedert 1992 op groot skaal plaasgevind. “Die idee van ‘n ‘eksklusiewe’, ‘wit-gedomineerde’ spel is om die minste te sê, lagwekkend. Wat ons is, is ‘n suksesvolle, hoë werkverrigting-sport in ‘n mededingende internasionale omgewing; ons is ‘n verantwoordelike korporatiewe Suid-Afrikaanse burger en ons is ‘n sake-onderneming. Ons besef om relevant en vol entoesiasme en energie in ons land te bly, moet ons ontwikkel.” Hoskins noem verskeie “mylpale” wat volgens hom reeds deur Saru bereik is in terme van trasformasie. Hoskins verwys onder andere na die transformasieberaad wat in November 2012 gehou is en ŉ verslag wat daarna bekend gestel is. “Ons het dit gedoen omdat iemand truie gebrand het of ons hof toe gevat het nie, maar omdat ons duidelik die pad vorentoe kon sien en presies geweet het wat gedoen moet word. En dit was nie net oor die getalle in Springbokspan nie.” Hy het ook uitgevaar teen die kritiek dat daar slegs agt swart spelers in die span van 31 spelers is. “In ons digbevolkste provinsie, KwaZulu-Natal, speel 97% van die skoolseuns nooit rugby nie. En die persentasie is dieselfde in Limpopo, Noordwes en Mpumalanga, vier van ons grootste provinsies waar slegs 3% van seuns toegang het tot rugby op skool. Dit is nie veel beter in Gauteng, die Vrystaat, die Noord-Kaap of die Oos-Kaap waar 85% van seuns nooit toegang het tot rugby op skool nie. As jy nie op skool begin rugby speel nie, sal jy nooit ŉ Springbok word nie.” Hoskin eindig die ope brief met ŉ versoek aan Suid-Afrikaners om die Springbokke te ondersteun tydens die Wêreldbekertoernooi.